*Projekts*

LATVIJAS REPUBLIKAS MINISTRU KABINETS

2022. gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Noteikumi par transporta enerģijas kvalitātes prasībām, atbilstības novērtēšanu un tirgus uzraudzību**

*Izdoti saskaņā ar “Transporta enerģijas likuma” 4. panta devīto daļu,*

*8. panta devīto daļu un 12. panta ceturto daļu*

**I. Vispārīgie jautājumi**

1. Noteikumi nosaka:
	1. kvalitātes rādītājus un prasības tirgū piedāvātajai transporta enerģijai, prasības tās ražošanai, pārvietošanai, realizēšanai un atbilstības nodrošināšanai;
	2. transporta enerģijas, kas neatbilst noteiktām kvalitātes prasībām, atgriešanas, pārstrādes vai iznīcināšanas procedūru un prasības neatbilstošas transporta enerģijas pārstrādei vai iznīcināšanai;
	3. gadījumus, kuros benzīnam vai dīzeļdegvielai nav piemērojamas obligātā piejaukuma prasības;
	4. kritēriju, prasību un pienākumu izpildes uzraudzības nodrošināšanas nosacījumus, tai skaitā nosaka transporta enerģijas tirgus uzraudzības kārtību.
2. Noteikumos iekļautie nosacījumi attiecas uz transporta enerģijas apriti, kas ir jebkādas darbības ar transporta enerģiju, tai skaitā (bet ne tikai) izejvielu ieguve, audzēšana, ražošana un pārstrāde, kā arī transporta enerģijas ieguve, ražošana, marķēšana, uzglabāšana, pārvadāšana, ievešana, izvešana, izplatīšana, apstrāde, sadedzināšana, realizācija, iznīcināšana.

**II. Kvalitātes prasības transporta enerģijai**

1. Latvijā vairumtirdzniecībā vai mazumtirdzniecībā realizētajai biodegvielai, tai skaitā biodegvielai, kas tiek piejaukta fosilās izcelsmes degvielai ir jāatbilst ilgtspējas un siltumnīcefekta gāzu emisiju ietaupījuma kritērijiem, kas ir noteikti Transporta enerģijas likumā un *normatīvajos aktos par biodegvielu, bioloģisko šķidro kurināmo, biomasas kurināmo un biomasa degvielu ilgtspējas un siltumnīcefekta gāzu emisiju ietaupījumu kritērijiem un atbilstības minētajiem kritējiem pārbaudi un uzraudzību*.
2. Obligātā piejaukuma prasība neattiecas uz:
	1. benzīnu, kuru izmanto sacīkšu sporta automašīnu iekšdedzes dzinējos ar dzirksteles aizdedzi, ja sacīkšu sporta automašīna noteiktā kārībā ir reģistrēta Ceļu satiksmes drošības direkcijā un transportlīdzekļa reģistrācijas apliecībā ir atzīme “sporta”;
	2. benzīnu, kuru izmanto aviācijas transporta dzinējos;
	3. dīzeļdegvielu, kuru izmanto jūras transporta flotes kuģu dzinējos;
	4. dīzeļdegvielu, kuru izmanto aviācijas transporta dzinējos;
	5. arktiskos un bargos ziemas apstākļos izmantojamu 0., 1., 2., 3. un 4. klases dīzeļdegvielu atbilstoši standartam LVS EN 590 “Automobiļu degvielas. Dīzeļdegviela. Prasības un testēšanas metodes”, kura tiek realizēta:
		1. mazumtirdzniecībā, ja degvielas tirgotājs, kas darbojas mazumtirdzniecībā, realizē no degvielas vairumtirgotāja saņemto degvielu;
		2. mazumtirdzniecībā, ja degvielas tirgotājs, kas darbojas mazumtirdzniecībā, laikposmā no 1. novembra līdz 1. aprīlim realizē paša importēto vai no Eiropas Savienības dalībvalsts ievesto degvielu;
		3. vairumtirdzniecībā, ja laikposmā no 1. novembra līdz 1. aprīlim to realizē komersanti, kuriem ir speciāla atļauja (licence) degvielas vairumtirdzniecībai vai speciāla atļauja (licence) apstiprināta noliktavas turētāja darbībai, vai speciāla atļauja (licence) reģistrēta saņēmēja darbībai (izņemot realizāciju atliktā akcīzes nodokļa maksāšanas režīmā).
3. Laika periodā no 30. marta līdz 15. aprīlim un 25. oktobrim līdz 10. novembrim šo noteikumu 4.5. apakšpunktā minēto degvielu var realizēt, ja diennakts zemākā temperatūra ir mazāka nekā nulle grādi Celsija;
4. Benzīna kvalitātes prasības ir noteiktas šo noteikumu 1.pielikumā, ņemot vērā šādus nosacījumus:
	1. benzīns, kura pētnieciskais oktānskaitlis ir 95 vai lielāks, bet mazāks par 98 ir 95. markas benzīns
	2. benzīns, kura pētnieciskais oktānskaitlis ir 98 vai lielāks, bet mazāks par 100 ir 98. markas benzīns.
5. Degvielas, kuras saturā ir benzīns un no 70 tilpumprocentiem līdz 85 tilpumprocentiem bioetanols (E85) kvalitātes prasības ir noteiktas šo noteikumu 2.pielikumā.
6. Dīzeļdegvielas kvalitātes prasības ir noteiktas šo noteikumu 3.pielikumā.
7. Degvielai, kurā taukskābju metilesteru (FAME) saturs pēc masas veido ne mazāk kā 96,5 procenti un kas tiek izmantota kā transporta enerģija, kvalitātes prasības ir noteiktas šo noteikumu 4.pielikumā.
8. Dīzeļdegvielas ar paaugstinātu taukskābju metilesteru (FAME) saturu (B20 vai B30), kas tiek izmantota kā transporta enerģija, kvalitātes prasības ir noteiktas šo noteikumu 5.pielikumā.
9. Degvielai, kuru iegūst sintētiski vai ar hidroattīrīšanas paņēmienu (parafinizētai dīzeļdegvielai), kas tiek izmantota kā transporta enerģija, kvalitātes prasības atbilst standartā LVS EN 15940 “Automobiļu degvielas. Sintētiski vai ar hidroattīrīšanas paņēmienu iegūta parafinizētā dīzeļdegviela. Prasības un testēšanas metodes” noteiktajām prasībām.
10. Tīras rapša sēklu eļļas un citas no eļļas augiem iegūtas tīras nerafinētas vai rafinētas augu eļļas, kas tiek izmantota kā transporta enerģija, kvalitātes prasības ir noteiktas šo noteikumu 6.pielikumā.
11. Sašķidrinātās naftas gāzes, kas tiek izmantota kā transporta enerģija, kvalitātes prasības atbilst standartā LVS EN 589 “Automobiļu degviela. Sašķidrinātā naftasgāze (LPG). Prasības un testēšanas metodes” noteiktajām prasībām.
12. Dabasgāzei un biometānam, kas tiek izmantots kā transporta enerģija, kvalitātes prasības atbilst standartā LVS EN 16723 “Dabasgāze un biometāns lietošanai transportā un biometāns ievadei dabasgāzes tīklā. 2.daļa: Automobiļu degvielas specifikācija” noteiktajām prasībām.
13. Ūdeņraža, kas tiek izmantots kā transporta enerģija, kvalitātes prasības atbilst standartā LVS ISO 14687 “Ūdeņraža degviela. Produkta specifikācija. 2.daļa: Degvielas šūnu protonu apmaiņas membrānu (PEM) lietošana autotransportlīdzekļos” un LVS ISO 14687 “Ūdeņraža degviela. Produkta specifikācija. 1. daļa: Visi pielietojumi, izņemot degvielas šūnu protonu apmaiņas membrānas (PEM) autotransportlīdzekļiem” noteiktajām prasībām.
14. Biodīzeļdegvielas ražošanā biodīzeļdegvielas kvalitātes prasības atbilst standartā LVS EN 14214 “Šķidrie naftas produkti. Taukskābju metilesteri (FAME) dīzeļdzinējiem un apkurei. Prasības un testa metodes”.
15. Biodegvielas ražotājs nodrošina, lai tīru rapša sēklu eļļa un citas no eļļas augiem iegūtas tīras nerafinētas vai rafinētas augu eļļas, kas tiek izmantota kā transporta enerģija, atbilstu šo noteikumu pielikuma 4. punktā noteiktajām kvalitātes prasībām.
16. Ražojot biodegvielu, tiek sastādīts ražošanas akts saskaņā ar normatīvajiem aktiem par akcīzes preču aprites kārtību, kurā papildus norāda:
	1. ziņas par izejvielu izcelsmi, bet, ja par izej­vielu tiek izmantota biodeg­viela, papildus norāda ziņas par biodegvielas koncentrāciju procentos;
	2. biodegvielas daudzumu procentos no kopējā galaprodukta daudzuma, ja biodegviela tiek sajaukta ar fosilo degvielu.

**III. Atbilstības novērtēšana**

1. Akreditēta atbilstības novērtēšanas institūcija izdod atbilstības sertifikātu, pamatojoties uz akreditētas testēšanas laboratorijas testēšanas pārskatiem, interpretējot tos atbilstoši attiecīgajos kvalitātes standartos minētajām prasībām vai atbilstoši standartam LVS EN ISO 4259 “Nafta un līdzīgi produkti. Mērīšanas metožu un rezultātu precizitāte. Testa metožu datu precizitātes noteikšana” un LVS EN ISO 4259 “Nafta un līdzīgi produkti. Mērīšanas metožu un rezultātu precizitāte. 2.daļa: Testa metožu datu precizitātes interpretēšana un pielietošana”.
2. Transporta enerģijas ražotāja atbilstības apliecinājumā ir jābūt iekļautai vismaz šādai informācijai:
	1. transporta enerģijas ražotāja vai tā pilnvarotā pārstāvja nosaukums un adrese;
	2. transporta enerģijas piegādātāja nosaukums, adrese un tvertnes numurs;
	3. transporta enerģijas veids un galvenie kvalitātes rādītāji, partijas identifikācija un transporta enerģijas daudzums;
	4. informācija par biodegvielas piejaukuma īpatsvaru;
	5. akreditētas testēšanas laboratorijas nosaukums, akreditācijas institūcija, testēšanas pārskata numurs un datums;
	6. apstiprinājums par transporta enerģijas atbilstību šo noteikumu prasībām;
	7. atbilstības apliecinājuma izsniedzēja amats, paraksts, tā atšifrējums, datums un izsniegšanas vieta.
	8. periodā no 1.novembra līdz 1.aprīlim papildus norāda klimatisko klasi vai kategoriju:
		1. degvielai, kurā taukskābju metilesteru (FAME) saturs pēc masas veido ne mazāk kā 96,5 procenti un kas tiek izmantota kā transporta enerģija – atbilstoši šo noteikumu 9. punktā minētajam standartam;
		2. degvielai, kuru iegūst sintētiski vai ar hidroattīrīšanas paņēmienu (parafinizētai dīzeļdegvielai), kas tiek izmantota kā transporta enerģija – atbilstoši šo noteikumu 11. punktā minētajam standartam.

**IV. Transporta enerģijas tirgus uzraudzība**

1. Būvniecības valsts kontroles birojs, veicot transporta enerģijas tirgus uzraudzību, ievēro standartā LVS EN 14274 “Automobiļu degvielas. Benzīna un dīzeļdegvielas kvalitātes novērtēšana. Degvielas kvalitātes monitoringa sistēma (FQMS)” ietvertās prasības. Degvielas tirgus uzraudzības ietvaros pārbaudes netiek īstenotas šo noteikumu 1.1.punktā minētajā periodā.
2. Būvniecības valsts kontroles birojs, īstenojot ikgadējo transporta enerģijas kvalitātes monitoringu, organizē pārbaudes pie transporta enerģijas mazumtirgotājiem un vairumtirgotājiem. Minētās pārbaudes ietvaros vairumtirgotājs informē Būvniecības valsts kontroles biroju par esošajiem transporta enerģijas apjomiem konkrētajā naftas bāzē vai akcīzes preču noliktavā, savukārt mazumtirgotājs informē par esošajiem transporta enerģijas apjomiem konkrētajā degvielas uzpildes punktā, tas ir, stacionārajā uzglabāšanas tvertnē, kas atrodas degvielas uzpildes stacijā, no kuras degviela tiek pārsūknēta transportlīdzekļos.
3. Persona, kas īsteno transporta enerģijas apriti, katrā transporta enerģijas aprites posmā, tai skaitā degvielas tirdzniecības vietās, nodrošina transporta enerģijas kvalitāti apliecinoša dokumenta vai tā kopijas pieejamību un pēc Būvniecības valsts kontroles biroja pieprasījuma uzrāda speciālo atļauju (licenci) komercdarbībai ar akcīzes precēm, transporta enerģijas kvalitātes atbilstību apliecinošu dokumentu vai tā kopiju.
4. Persona, kas īsteno transporta enerģijas apriti, sniedz Būvniecības valsts kontroles birojam informāciju par visiem transporta enerģijas aprites ķēdē iesaistītajām personām.
5. Transporta enerģijas tirgus uzraudzības ietvaros, veicot degvielas kvalitātes atbilstības uzraudzību, izmanto no šiem noteikumiem izrietošas analītiskās testēšanas metodes, tostarp analītiskās metodes, kas noteiktas šo noteikumu 6. – 17. punktā, kā arī standartā LVS EN 16640 “Bioloģiskas izcelsmes produkti. Bioloģiskas izcelsmes oglekļa saturs. Bioloģiskas izcelsmes oglekļa satura noteikšana ar radioaktīvā oglekļa metodi” noteiktās analītiskās metodes.
6. Valsts ieņēmumu dienests katru gadu līdz 1. jūnijam iesniedz Būvniecības valsts kontroles birojam informāciju par iepriekšējā kalendārajā gadā Latvijas Republikas teritorijā realizēto benzīna un dīzeļdegvielas apjomu (informāciju iegūst saskaņā ar normatīvajiem aktiem akcīzes preču aprites jomā), kā arī par veiktajām darbībām attiecībā uz konstatētajām neatbilstībām.
7. Būvniecības valsts kontroles birojs, ņemot vērā transporta enerģijas tirgus uzraudzības ietvaros iegūtos datus un no Valsts ieņēmumu dienesta saņemtos datus sagatavo normatīvajos aktos par transporta enerģiju minēto degvielas kvalitātes pārskatu atbilstoši veidlapai, kas publicēta Eiropas Vides aģentūras tīmekļvietnē un līdz 31.augustam iesniedz to Ekonomikas ministrijā un Eiropas Vides aģentūras centrālajā datu krātuvē, vienlaikus par to paziņojot Eiropas Komisijai.

**V. Darbības ar kvalitātes prasībām neatbilstošu transporta enerģiju**

1. Ja persona, konstatē, ka tās realizētā konkrētā transporta enerģija neatbilst šajos noteikumos noteiktajām kvalitātes prasībām, tā nekavējoties, bet ne vēlāk kā 3 darbadienu laikā, pārtrauc realizēt kvalitātes prasībām neatbilstošo transporta enerģiju un veic vienu no šādām darbībām:
	1. atgriež to attiecīgās transporta enerģijas piegādātājam;
	2. nodot to iznīcināšanai tādam komersantam, kas var nodrošināt sadegšanas produktu atrašanos augstā temperatūrā pietiekami ilgu laiku, lai sadalītu lielmolekulāros ogļūdeņražus, ņemot vērā, ka kvalitātes prasībām neatbilstošu biodegvielu kā kurināmo var sadedzināt siltumenerģijas ražošanai;
	3. iznīcina to pats, ja pati persona atbilst šo noteikumu 28.2.apakšpunktā minētā komersanta nosacījumiem, ņemot vērā, ka kvalitātes prasībām neatbilstošu biodegvielu kā kurināmo var sadedzināt siltumenerģijas ražošanai;
	4. nodod to pārstrādei, lai iegūtu degvielas kvalitātes prasībām atbilstošu degvielu.
2. Šo noteikumu 28.punktā minētā persona par šajos noteikumos noteiktajām kvalitātes prasībām neatbilstošas transporta enerģijas konstatēšanu un par veiktajām darbībām ar to nekavējoties informē Būvniecības valsts kontroles biroju.
3. Ja Būvniecības valsts kontroles birojs, veicot transporta enerģijas tirgus uzraudzību un īstenojot ikgadējo degvielas kvalitātes monitoringu, konstatē ka realizētā transporta enerģija neatbilst šajos noteikumos noteiktajām kvalitātes prasībām, Būvniecības valsts kontroles birojs:
	1. pēc akreditētas laboratorijas atzinuma par transporta enerģijas neatbilstību šajos noteikumos noteiktajām kvalitātes prasībām saņemšanas pieņem lēmumu apturēt konkrētās transporta enerģijas turpmāko realizāciju, vienlaikus prasot skaidrojumu personai, kura veica minēto transporta enerģiju realizēšanu;
	2. pēc šo noteikumu 30.1.apakšpunktā minētā skaidrojuma saņemšana un neatbilstības būtiskuma izvērtēšanas, ņemot vērā konstatētās neatbilstības būtiskuma līmeni veic vienu no šādām darbībām:
		1. pieņem lēmumu, uzliekot personai, kura veica minēto transporta enerģijas apjoma realizēšanu, pienākumu nodrošināt attiecīgā transporta enerģijas apjoma pārstrādi, lai iegūtu kvalitātes prasībām atbilstošu transporta enerģiju;
		2. pieņem lēmumu, uzliekot personai, kura veica minēto transporta enerģijas apjoma realizēšanu, pienākumu nodrošināt attiecīgā transporta enerģijas apjoma iznīcināšanu, ņemot vērā, ka minētos produktus var iznīcināt tāds komersants, kas var nodrošināt sadegšanas produktu atrašanos augstā temperatūrā pietiekami ilgu laiku, lai sadalītu lielmolekulāros ogļūdeņražus un ņemot vērā, ka kvalitātes prasībām neatbilstošu biodegvielu kā kurināmo var sadedzināt siltumenerģijas ražošanai;
		3. ja attiecīgās transporta enerģijas kvalitātes rādītāju novirze tiek konstatēta obligātā piejaukuma rādītājos, pieņem lēmumu uzliekot personai, kura veica minēto transporta enerģijas apjoma realizēšanu, pienākumu nodrošināt attiecīgā transporta enerģijas apjoma atbilstību obligātā piejaukuma prasībām;
	3. informē Valsts ieņēmumu dienestu par konstatēto realizētās transporta enerģijas neatbilstību šajos noteikumos noteiktajām kvalitātes prasībām, norādot, uz kuru personu, kas veic transporta enerģijas apriti, attiecas minētais konstatējums un kādā apjomā tika realizēta kvalitātes prasībām neatbilstoša transporta enerģija, ja realizēto apjomu bija iespējams konstatēt.
4. Šo noteikumu 30.2.1., 30.2.3. un 30.2.3. apakšpunktā minētās darbības persona, kura veica minēto transporta enerģijas apjoma realizēšanu, var veikt pati vai var atgriezt kvalitātes prasībām neatbilstošo transporta enerģiju tās sākotnējam piegādātājam, kas apņemas attiecīgās darbības. Par šādu vienošanos Būvniecības valsts kontroles birojs tiek informēts nekavējoties.
5. Par šo noteikumu 30.2.1., 30.2.3. un 30.2.3. apakšpunktā minēto darbību īstenošanu persona, kura veica minēto transporta enerģijas apjoma realizēšanu, informē Būvniecības valsts kontroles biroju 14 dienu laikā pēc darbības īstenošanas.
6. Kvalitātes prasībām neatbilstošu degvielu pārstrādā vai iznīcina saskaņā ar normatīvajiem aktiem par akcīzes preču apriti.

**VII. Noslēguma jautājumi**

1. Ar šo noteikumu spēkā stāšanos spēku zaudē:
	1. Ministru kabineta 2000.gada 26.septembra noteikumi Nr.332 “Noteikumi par benzīna un dīzeļdegvielas atbilstības novērtēšanu”;
	2. Ministru kabineta 2005.gada 18.oktobra noteikumi Nr.772 “Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību”.
2. Šo noteikumu 4. un 5. punkts, 21.punkta 2.teikums un 30.2.3. apakšpunkts ir spēkā līdz 2023.gada 31.decembrim.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 1998.gada 13.oktobra Direktīvas 98/70/EK, kas attiecas uz benzīna un dīzeļdegvielas kvalitāti un ar ko groza Padomes Direktīvu 93/12/EEK;

2) Eiropas Parlamenta un Padomes 2003.gada 3.marta Direktīvas 2003/17/EK, ar ko groza Direktīvu 98/70/EK, kas attiecas uz benzīna un dīzeļdegvielas kvalitāti;

3) Eiropas Parlamenta un Padomes 2009.gada 23.aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK;

4) Eiropas Parlamenta un Padomes 2009.gada 23.aprīļa Direktīvas 2009/30/EK, ar ko groza Direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes Direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ Direktīvu 93/12/EEK;

5) Komisijas 2014.gada 10.jūnija Direktīvas 2014/77/ES, ar kuru groza Eiropas Parlamenta un Padomes Direktīvas 98/70/EK I un II pielikumu, kas attiecas uz benzīna un dīzeļdegvielu kvalitāti;

6) Eiropas Parlamenta un Padomes 2015. gada 9. septembra Direktīvas (ES) 2015/1513, ar kuru groza Direktīvu 98/70/EK, kas attiecas uz benzīna un dīzeļdegvielu kvalitāti, un Direktīvu 2009/28/EK par atjaunojamo energoresursu izmantošanas veicināšanu.

Ministru prezidents A.K.Kariņš

Ekonomikas ministrs J.Vitenbergs

Iesniedzējs:

Ekonomikas ministrs J.Vitenbergs

Vīza:

Valsts sekretārs E.Valantis